Panglalah Dunning-Kruger

Efek Dunning-Kruger punika bias kognitif rikala jadma sane maduwe kawagedan sane kawatesin ring domain tertentu ngalebihin kawagedannyane. Puniki kapertama katlatarang olih psikolog David Dunning miwah Justin Kruger duk warsa 1999. Makudang-kudang peneliti taler nyarengang efek sane matungkalikan majeng ring sane madue kinerja sane becik: kawagedannyane nenten nguratiang kawagedannyane. Ring budaya populer, efek Dunning-Kruger sering pisan iwang karesepang pinaka klaim indik rasa percaya ring angga sane kalintang saking jadma sane maduwe kawagedan sane kirang, gumanti rasa percaya ring raga sane kalintang saking jadma sane nenten waged ring tugas tertentu.

Akeh penelitian sane pateh sampun kamargiang. Efek Dunning-Kruger ketahnyane kaukur antuk nyandingang penilaian diri sareng kinerja objektif. Minakadi, pamilet prasida nyarengin kuis miwah narka pamargin ipun risampuné punika, sané raris kasaihang sareng pikolih sané sujati. Studi asli ngutamayang indik penalaran logis, tata basa, miwah kawagedan sosial. Panyelehan tiosan sampun kamargiang ring makudang-kudang tugas. Ipun rumasuk kawagedan saking widang-widang sakadi bisnis, politik, kedokteran, nyetir, penerbangan, memori spasial, ujian ring sekolah, miwah literasi.

Wénten sané nénten cumpu indik sané ngawinang efek Dunning-Kruger. Manut panlataran metakognitif, sang sane lacur iwang ngajiang kawagedannyane santukan nenten prasida uning ring pabinayan kualitatif pantaraning sasolahannyane sareng sasolahan anak tiosan. Model statistik nlatarang pikolih empiris pinaka efek statistik ring kombinasi sareng kawéntenan umum sané minehang indik jadma becikan saking rata-rata. Makudang-kudang panunjang pamineh puniki maosang indik efek Dunning-Kruger katahan pinaka artefak statistik. Model rasional maosang indik kapercayaan sadurungnyane sane kalintang positif indik kawagedan manusa pinaka wit penilaian diri sane iwang. Panlataran sane tiosan maosang indik penilaian diri punika sayan meweh lan rawan kaiwangan majeng ring sang sane madue kinerja sane kirang santukan akeh sane madue tingkat kawagedan sane mesib pisan.

Wenten taler sane nenten cumpu indik ring dija efek punika mamargi lan indik sapunapi kuatnyane, taler indik konsekuensi praktisnyane. Penilaian diri sane nenten patut prasida ngawinang anake ngambil kaputusan sane nenten becik, sekadi milih pakaryan sane nenten patut, utawi ngamargiang parilaksana sane mabaya. Minab taler ngawinang jadma nenten prasida nanganin kakirangannyane mangda prasida nincapang raga. Para kritikus maosang indik panglalah sekadi punika pacang madué konsekuensi sané pinih abot saking napi sané kaselehin.

 Pustaka 

Kategori:Pamikiran pseudo-kognitif
Kategori:Nénten kawagedan